CELEX: 32022D0589
Language: hu
Date: 2022-04-06 00:00:00
Title: A Bizottság (EU) 2022/589 határozata (2022. április 6.) a Bizottság energiaszegénységgel és kiszolgáltatott fogyasztókkal foglalkozó koordinációs csoportja összetételének és a csoport felállítására vonatkozó működési rendelkezéseknek a meghatározásáról

2022.4.11.   
               
               
                  HU
               
               
                  Az Európai Unió Hivatalos Lapja
               
               
                  L 112/67
               
            
         A BIZOTTSÁG (EU) 2022/589 HATÁROZATA
         (2022. április 6.)
         a Bizottság energiaszegénységgel és kiszolgáltatott fogyasztókkal foglalkozó koordinációs csoportja összetételének és a csoport felállítására vonatkozó működési rendelkezéseknek a meghatározásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre és különösen annak 168. és 194. cikkére,
         mivel:
         
                     (1)
                  
                  
                     A klímasemleges Unió 2050-ig történő, méltányos módon való megvalósítása központi szerepet játszik az európai zöld megállapodás célkitűzései és az EU 2030-ra vonatkozó energia- és éghajlat-politikai célkitűzései szempontjából. Az európai zöld megállapodás végrehajtását célzó, 2021 júliusában és decemberében előterjesztett jogalkotási csomagok nagy hangsúlyt fektetnek az energiaszegénység csökkentésére és a legkiszolgáltatottabb társadalmi csoportok védelmére. Ezenkívül a korszerűsítési program (1), amely a magán- és középületek szerkezeti felújításának fellendítésére irányul, szintén nagy hangsúlyt fektet az energiaszegénység kezelésére. Ezzel összefüggésben a Bizottság elindította a megfizethető lakhatásra irányuló kezdeményezést, amelynek keretében 100 szociális és megfizethető lakókerület felújítása céljából demonstrációs projekteket indított, illetve 2020-ban elfogadta az energiaszegénységről szóló bizottsági ajánlást (2), hogy „a kiváltó okokra összpontosítva” segítse az energiaszegénység felszámolását és előmozdítsa az uniós polgárok életminőségét javító energiahatékony felújítási stratégiákat.
                  
               
                     (2)
                  
                  
                     Az energiaszegénység a „Tiszta energia minden európainak” című jogalkotási csomagnak is sarkalatos pontja, mivel a fogyasztókat helyezi a méltányos energetikai átállás középpontjába, és számos célzott intézkedést irányoz elő bizonyos gyenge pontok energetikai jogszabályok révén történő kezelésére.
                  
               
                     (3)
                  
                  
                     Az energiaszolgáltatásokhoz való hozzáférés a társadalmi befogadás szempontjából is meghatározó. Az Európai Parlament, a Tanács és a Bizottság által 2017. november 17-én közösen kihirdetett szociális jogok európai pillére az energiát azon alapvető szolgáltatások közé sorolja (3), amelyekhez mindenkinek joga van hozzáférni. A rászorulókat támogatni kell abban, hogy igénybe tudják venni ezeket a szolgáltatásokat (4). A szociális jogok európai pillérére vonatkozó cselekvési terv (5) konkrét intézkedéseket határoz meg a pillér 20 alapelvének megvalósítása érdekében, és ezen belül 2022-re vonatkozóan olyan konkrét kezdeményezéseket tartalmaz, amelyek az energiaszegénység leküzdéséhez is hozzájárulnak.
                  
               
                     (4)
                  
                  
                     Az energiaszegénységről szóló ajánlásával és az azt kísérő szolgálati munkadokumentummal a Bizottság teljesítette az (EU) 2018/1999 európai parlamenti és tanácsi rendeletben (6) (a továbbiakban: irányítási rendelet) és az átdolgozott villamosenergia-irányelvben előírt azon kötelezettségét is, hogy indikatív iránymutatást adjon az energiaszegénység felméréséhez használandó megfelelő mutatókról, és meghatározza az „energiaszegénységben élő háztartások jelentős számának” fogalmát. A Bizottság e problémák kezelése szempontjából hangsúlyozza továbbá a nemzeti energia- és klímatervekhez és a hosszú távú felújítási stratégiákhoz kapcsolódó szakpolitikák fontosságát. A csoport a lakossági energiafórum és az Európai Energiaszegénységi Megfigyelőközpont munkájára fog építeni.
                  
               
                     (5)
                  
                  
                     Az „energiaszegénység” és a „kiszolgáltatott fogyasztó” fogalmának egységes meghatározása még kidolgozás alatt áll. A tagállamok ezért a nemzeti és helyi körülmények figyelembevételével határozzák meg saját kritériumaikat. A tagállamok által a szegénység csökkentése érdekében tett általános erőfeszítések szintén értékesek. A nemzeti energia- és klímaterveknek az energiaunió és az éghajlat-politika irányításáról szóló rendelettel összhangban történő végrehajtása és aktualizálása során figyelembe kell venni az energiaszegénységről szóló bizottsági iránymutatást (7).
                  
               
                     (6)
                  
                  
                     Az (EU) 2019/944 európai parlamenti és tanácsi irányelv (8) 28. cikke és a 2009/73/EK európai parlamenti és tanácsi irányelv (9) 3. cikkének (3) bekezdése előírja a tagállamok számára, hogy határozzák meg a kiszolgáltatott helyzetben lévő, illetve védelemre szoruló felhasználó fogalmát, amely fogalmon belül utalni lehet az energiaszegénységre, és többek között az ilyen fogyasztók esetében az ellátásból való kizárás kritikus időszak alatti tilalmára. A kiszolgáltatott helyzetben lévő felhasználó fogalmának meghatározásakor figyelembe vehetők a jövedelmi szintek, az energiakiadásoknak a rendelkezésre álló jövedelemhez viszonyított aránya, az otthonok energiahatékonysága, az elektromos eszközöktől való, egészségügyi okokkal magyarázható jelentős függés, az életkor vagy egyéb kritériumok. A tagállamoknak megfelelő intézkedéseket kell hozniuk a felhasználók védelmére, különösen pedig megfelelő biztosítékokat kell nyújtaniuk a kiszolgáltatott helyzetben lévő felhasználók védelmére.
                  
               
                     (7)
                  
                  
                     Az (EU) 2019/944 átdolgozott villamosenergia-irányelv 29. cikke azt is előírja a tagállamok számára, hogy értékeljék az energiaszegénységben élő háztartások számát, és kimondja, hogy meg kell állapítaniuk és közzé kell tenniük az ezen értékelést alátámasztó kritériumokat. Amennyiben magas az ilyen háztartások száma, a tagállamoknak bele kell foglalniuk nemzeti energia- és klímaterveikbe az energiaszegénység csökkentésére irányuló indikatív célkitűzést, meg kell adniuk egy időkeretet, és körvonalazniuk kell a vonatkozó szakpolitikákat és méréseket. Ezt követően az energiaunió és az éghajlat-politika irányításáról szóló rendelettel összhangban jelentést kell tenniük a Bizottságnak az energiaszegénységben élő háztartások számának csökkentése terén elért eredményeikről. Hasonlóképpen, a 2009/73/EK irányelv 3. cikkének (4) bekezdése előírja a tagállamok számára, hogy tegyenek megfelelő intézkedéseket az energiaszegénység csökkentésére.
                  
               
                     (8)
                  
                  
                     Az EU 2030-ra vonatkozó éghajlat- és energiapolitikai célkitűzéseinek végrehajtását célzó „Irány az 55 %!” intézkedéscsomag valamennyi kezdeményezését következetesen úgy alakították ki, hogy ki lehessen aknázni a szinergiákat, mérsékelhetőek legyenek a potenciálisan negatív elosztási hatások, például a tagállamok között, különösen a legkiszolgáltatottabb és az energiaszegénység által leginkább érintett fogyasztók tekintetében (az energiahatékonysági irányelv átdolgozására irányuló javaslat, a Szociális Klímaalapra vonatkozó javaslat, az energiaadó-irányelv átdolgozására irányuló javaslat, az épületek energiahatékonyságáról szóló irányelv átdolgozására irányuló javaslat, a hidrogén- és gázpiaci dekarbonizációról szóló csomag, a klímasemlegességre való méltányos átállás biztosításáról szóló tanácsi ajánlásra irányuló javaslat). A tagállamok minél erőteljesebb támogatása érdekében a Bizottság ajánlást (10) fogadott el, amely iránymutatásokat és példákat tartalmaz a tekintetben, hogy miként lehet az energiahatékonyság elsődlegességének elvét végrehajtani az energiaágazatban és az energiarendszeren túli ágazatokban való döntéshozatal során.
                  
               
                     (9)
                  
                  
                     A kiszolgáltatott, rossz pénzügyi helyzetű háztartások, illetve az energiaszegénység által érintett háztartások támogatása érdekében a tagállamok, más érdekelt felek és a Bizottság között a bevált gyakorlatok cseréje és a szakpolitikai intézkedések koordinációjának fokozása elengedhetetlen a méltányos és igazságos európai zöld megállapodás megvalósítására irányuló erőfeszítések és kötelezettségvállalások megerősítéséhez. Ezért létre kell hozni az energiaszegénységgel és a kiszolgáltatott fogyasztókkal foglalkozó koordinációs csoportot.
                  
               
                     (10)
                  
                  
                     Az energiaszegénységgel és a kiszolgáltatott fogyasztókkal foglalkozó koordinációs csoport átfogó küldetéséül azt kell kitűzni, hogy a legkiszolgáltatottabb fogyasztók azonosítását, támogatását és védelmét célzó kezdeményezések tekintetében biztosítsa a Bizottság és a tagállamok számára a szükséges szakpolitikai szakértelmet, ugyanakkor gondoskodjon a belső energiapiac megfelelő működésének megőrzéséről és javításáról. A csoportnak kapcsolatot kell fenntartania az érintett tanácsi előkészítő szervekkel, például a szociális védelemmel foglalkozó bizottsággal, különös tekintettel a szakpolitikáknak a kiszolgáltatott és alacsony jövedelmű háztartásokra gyakorolt hatására, valamint a szociálpolitikáknak az energiaszegénység kezelésében betöltött szerepére.
                  
               
                     (11)
                  
                  
                     A csoportnak a tagállamok illetékes hatóságaiból kell állnia. Meg kell határozni azokat a szabályokat, amelyek szerint a tagok információkat hozhatnak nyilvánosságra,
                  
               A KÖVETKEZŐKÉPPEN HATÁROZOTT:
         
            1. cikk
            Tárgy
            Létrejön az energiaszegénységgel és kiszolgáltatott fogyasztókkal foglalkozó koordinációs csoport (a továbbiakban: a csoport).
         
         
            2. cikk
            A csoport feladatai
            
               (1)   A csoport feladatai a következők:
               
                           a)
                        
                        
                           a Bizottság és a tagállamok közötti információcsere és koordináció fő platformjaként kell szolgálnia a rossz pénzügyi helyzetű háztartásokat vagy az energiaszegénység által érintett háztartásokat, illetve a kiszolgáltatott fogyasztókat célzó uniós jogszabályok, programok és szakpolitikák kialakításával és végrehajtásával kapcsolatos kérdésekben, többek között az energia megfizethetősége, a célzott felújítási és energiahatékonysági intézkedések és a nemzeti szintű finanszírozási rendszerek összefüggésében;
                        
                     
                           b)
                        
                        
                           fórumot kell biztosítania a kiszolgáltatott fogyasztók és a rossz pénzügyi helyzetű háztartások, illetve az energiaszegénység által érintett háztartások problémáinak kezelésével kapcsolatos tapasztalatok, bevált gyakorlatok és szakértelem cseréjéhez, regionális és helyi szinten egyaránt;
                        
                     
                           c)
                        
                        
                           támogatnia kell a Bizottságot és a tagállamokat a szakpolitikai kezdeményezések kidolgozásában, különösen nemzeti energia- és klímaterveik, integrált nemzeti energia- és éghajlat-politikai eredményjelentéseik és kapcsolódó stratégiáik tekintetében.
                        
                     
            
               (2)   A csoport feladatai különösen a következők:
               
                           a)
                        
                        
                           információcserét folytatni a kiszolgáltatott helyzetben lévő fogyasztók és a rossz pénzügyi helyzetű háztartások, illetve az energiaszegénység által érintett háztartások támogatására és helyzetének megerősítésére irányuló intézkedésekkel kapcsolatos döntésekről, valamint foglalkozni az energia megfizethetőségével nemzeti kontextusban, illetve a tiszta energiára való átállás tágabb keretében, a kormányzat valamennyi szintjén (nemzeti, regionális és helyi szinten);
                        
                     
                           b)
                        
                        
                           megvitatni a kiszolgáltatott helyzetben lévő fogyasztókat és a rossz pénzügyi helyzetű háztartásokat, illetve az energiaszegénység által érintett háztartásokat érintő konkrét kérdéseket azzal a céllal, hogy az uniós joggal összhangban megfelelő intézkedéseket és összehangolt megoldásokat lehessen meghatározni;
                        
                     
                           c)
                        
                        
                           felülvizsgálni az energiaszegénységgel foglalkozó tanácsadó központ és a Bizottság által készített rendszeres előrejelzéseket és jelentéseket, különös tekintettel a kiváltó okokkal és megoldásokkal kapcsolatos előrehaladás vizsgálatára, mérésére és nyomon követésére, ideértve a vonatkozó társadalmi-gazdasági elemzéseket is;
                        
                     
                           d)
                        
                        
                           javítani a rendelkezésre álló adatok és statisztikai mutatók minőségét és körét, beleértve a harmonizált uniós adatgyűjtést is, kellő figyelmet fordítva a nemzeti sajátosságokra annak érdekében, hogy az energiaszegénységben élő és kiszolgáltatott fogyasztók támogatására és felelősségvállalására irányuló megközelítések a legfontosabb aktuális kérdéseknek és a kapcsolódó összefüggéseknek, valamint azok tér- és időbeli változásainak alapos és naprakész megértésén alapuljanak, szorosan együttműködve a szociális védelemmel foglalkozó bizottsággal (és annak mutatókkal foglalkozó alcsoportjával) és az ESTAT-tal.
                        
                     
                           e)
                        
                        
                           előmozdítani az információcserét, a megelőzést és az összehangolt fellépést vészhelyzet esetén az Unión belül.
                        
                     
         
         
            3. cikk
            Konzultáció
            A Bizottság az energiaszegénységgel és a kiszolgáltatott fogyasztókkal kapcsolatos bármilyen kérdésben konzultálhat a csoporttal.
         
         
            4. cikk
            Tagság
            
               (1)   A csoport a tagállamok hatóságaiból áll.
            
            
               (2)   A tagállamok hatóságai, különösen az energiaügyi minisztériumok kijelölik képviselőiket, és felelősek annak biztosításáért, hogy képviselőik a tagállam belső szabályaitól függően magas szintű szakértelemmel rendelkezzenek az elvégzendő munkával kapcsolatban.
            
            
               (3)   Mindegyik tagállam legfeljebb két állandó képviselőt és két póttagot nevez ki a csoport munkájában a döntéshozatal megfelelő szintjén való részvételre.
            
            
               (4)   A póttagokat a fenti 2. pontban meghatározott feltételekkel azonos feltételek mellett nevezik ki; a póttagok automatikusan helyettesítik a távollévő vagy akadályoztatott tagokat.
            
            
               (5)   A Bizottság elutasíthatja egy képviselő kinevezését, ha a jelölést a fenti 2. pontban meghatározott követelmények fényében nem tartja megfelelőnek. Ilyen esetben az érintett tagállamokat egy másik tag kinevezésére kérik fel. A csoport minden tagja biztosítja, hogy tagsági státusza naprakész legyen.
            
            
               (6)   A képviselők személyes adatainak gyűjtését, kezelését és közzétételét az (EU) 2016/679 európai parlamenti és tanácsi rendelettel (11) vagy adott esetben az (EU) 2018/1725 európai parlamenti és tanácsi rendelettel (12) összhangban kell végezni.
            
            
               (7)   A tagok hivatali idejük végéig vagy a helyükbe lépő új tag kinevezéséig maradnak hivatalban. Megbízatásuk megújítható.
            
         
         
            5. cikk
            Működés
            
               (1)   A csoport elnöki tisztségét az Energiaügyi Főigazgatóság egy képviselője tölti be.
            
            
               (2)   Az elnök rendszeresen összehívja a csoportot, és a bizalmas üzleti adatok titkosságának tiszteletben tartása mellett megosztja vele a tagoktól kapott információkat.
            
            
               (3)   A csoport üléseit online vagy a Bizottság helyiségeiben kell megtartani.
            
            
               (4)   A titkársági feladatokat az Energiaügyi Főigazgatóság látja el. A csoport ülésein az illetékes szervezeti egységek bizottsági tisztviselői is részt vehetnek.
            
            
               (5)   Az Energiaügyi Főigazgatóság minden vonatkozó munkadokumentumot a csoport tagjainak rendelkezésére bocsát egy kollaboratív munkafelületen. Ezenkívül a Bizottság közzéteszi az összes vonatkozó dokumentumot, vagy a nyilvántartásban való szerepeltetéssel, vagy a nyilvántartásból egy erre a célra létrehozott weboldalra mutató linken keresztül. Az Energiaügyi Főigazgatóság az ülések előtt kellő időben közzéteszi a napirendet és az egyéb vonatkozó háttérdokumentumokat. Amennyiben egy dokumentum közzététele az 1049/2001/EK rendelet 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét, a dokumentum szisztematikus közzétételétől el kell tekinteni.
            
            
               (6)   A jegyzőkönyvet a titkárság készíti el az elnök felelőssége mellett, és azt röviddel az ülés után rendelkezésre kell bocsátani.
            
            
               (7)   Véleményeit, ajánlásait vagy jelentéseit a csoport lehetőség szerint egyhangúlag fogadja el. Szavazás esetén a döntéshozatal a tagok egyszerű többségének szavazata alapján történik. A többségtől eltérően szavazó vagy tartózkodó tagoknak joguk van ahhoz, hogy álláspontjuk indokolását egy, a véleményekhez, ajánlásokhoz vagy jelentésekhez csatolt külön dokumentumban összegezzék.
            
         
         
            6. cikk
            Alcsoportok
            Az Energiaügyi Főigazgatóság a csoport feladatmeghatározása alapján egyes konkrét kérdések tanulmányozására alcsoportokat hozhat létre. Az alcsoportok a bizottsági szakértői csoportok létrehozására és működésére vonatkozó horizontális szabályokkal (13) összhangban működnek, és tevékenységükről beszámolnak a csoportnak. Megbízatásuk teljesítése után az alcsoportok megszűnnek.
         
         
            7. cikk
            Külső szakértők
            Az Energiaügyi Főigazgatóság speciális szakértelemmel rendelkező szakértőket hívhat meg a napirenden szereplő kérdésekkel kapcsolatban, hogy azok eseti jelleggel részt vegyenek a csoport vagy az alcsoportok munkájában.
         
         
            8. cikk
            Megfigyelők
            
               (1)   Az átláthatósági nyilvántartásba bejegyzett magánszemélyek, szervezetek és közintézmények, így például a fogyasztói szervezetek, a szociális partnerek szervezetei és a civil társadalom képviselői közvetlen meghívás alapján megfigyelői státuszt kaphatnak.
            
            
               (2)   A megfigyelők és képviselőik számára az elnök engedélyezheti, hogy részt vegyenek a csoport megbeszélésein és szaktanácsokat adjanak. A megfigyelők és képviselőik azonban nem rendelkeznek szavazati joggal.
            
         
         
            9. cikk
            Eljárási szabályzat
            A Bizottság javaslata alapján és vele egyetértésben a csoport – tagjainak egyszerű többségével – a horizontális szabályokkal összhangban fogadja el eljárási szabályzatát (14).
         
         
            10. cikk
            Szakmai titoktartás és a minősített adatok kezelése
            A csoport tagjait és a tagok képviselőit, valamint a meghívott szakértőket és megfigyelőket ugyanaz a szakmai titoktartási kötelezettség terheli, amely a Szerződések és az azokat végrehajtó szabályok értelmében az intézmények valamennyi tagjára és munkatársára alkalmazandó; emellett kötelesek betartani a Bizottságnak az (EU, Euratom) 2015/443 (15) és az (EU, Euratom) 2015/444 (16) bizottsági határozatban megállapított, az EU-minősített adatok védelmét szolgáló biztonsági szabályait is. E kötelezettségeik esetleges elmulasztása esetén a Bizottság minden megfelelő intézkedést meghozhat.
         
         
            11. cikk
            Az ülésekkel kapcsolatos kiadások
            
               (1)   A csoport és az alcsoportok tevékenységében részt vevők nem részesülnek díjazásban szolgálataikért.
            
            
               (2)   A csoport és az alcsoportok munkájában részt vevő személyek utazási és tartózkodási költségeit a Bizottság megtéríti.
               A költségtérítés a Bizottságon belül alkalmazandó rendelkezéseknek megfelelően, az éves forrásfelosztási eljárás keretében a Bizottság szolgálataihoz rendelt, rendelkezésre álló előirányzatok erejéig történik.
            
         
         
            Kelt Brüsszelben, 2022. április 6-án.
            
               
                  a Bizottság részéről
               
               Kadri SIMSON
               
                  a Bizottság tagja
               
            
         
         
            (1)  COM/2020/662 final.
         
            (2)  A Bizottság (EU) 2020/1563 ajánlása (2020. október 14.) az energiaszegénységről.
         
            (3)  „A mindenki számára biztosítandó esélyegyenlőség előmozdítása, a társadalmi befogadás elősegítése és a szegénység elleni küzdelem” című 8. integrált foglalkoztatáspolitikai iránymutatás – amely alapul szolgál a tagállamok foglalkoztatás- és szociálpolitikáinak az európai szemeszter keretében történő koordinálásához – szintén hangsúlyozza, hogy a tagállamoknak foglalkozniuk kell az energiaszegénység kérdésével.
         
            (4)  A szociális jogok európai pillére, 20. elv: „Az alapvető szolgáltatásokhoz való hozzáférés”: A szociális jogok európai pillérének 20 alapelve |Európai Bizottság (europa.eu)
         
            (5)  COM(2021) 102 final.
         
            (6)  Az Európai Parlament és a Tanács (EU) 2018/1999 rendelete (2018. december 11.) az energiaunió és az éghajlat-politika irányításáról, valamint a 663/2009/EK és a 715/2009/EK európai parlamenti és tanácsi rendelet, a 94/22/EK, a 98/70/EK, a 2009/31/EK a 2009/73/EK, a 2010/31/EU, a 2012/27/EU és a 2013/30/EU európai parlamenti és tanácsi irányelv, a 2009/119/EK és az (EU) 2015/652 tanácsi irányelv módosításáról, továbbá az 525/2013/EU európai parlamenti és tanácsi rendelet hatályon kívül helyezéséről (HL L 328., 2018.12.21., 1. o.).
         
            (7)  SWD(2020) 960 final.
         
            (8)  Az Európai Parlament és a Tanács (EU) 2019/944 irányelve (2019. június 5.) a villamos energia belső piacára vonatkozó közös szabályokról és a 2012/27/EU irányelv módosításáról (HL L 158., 2019.6.14., 125. o.).
         
            (9)  Az Európai Parlament és Tanács 2009/73/EK irányelve (2009. július 13.) a földgáz belső piacára vonatkozó közös szabályokról és a 2003/55/EK irányelv hatályon kívül helyezéséről (HL L 211., 2009.8.14., 94. o.).
         
            (10)  A Bizottság (EU) 2021/1749 ajánlása.
         
            (11)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) (HL L 119., 2016.5.4., 1. o.).
         
            (12)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.)
         
            (13)  C(2016) 3301 final.
         
            (14)  Lásd a C(2016) 3301 bizottsági határozat 17. cikkét.
         
            (15)  A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41. o.).
         
            (16)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).